Хорхе Гилен
Измама на очите

Превод от испански: Александър Муратов, Атанас Далчев, 1978

chitanka.info

С колко благородство крачат

задружно всички тез младежи

и справедливост прогласяват,

реда объркват, викат силно,

така невинни са лицата,

тъй горда стойката и ходът

със погледа, отправен дръзко

към бъдеще необичайно,

което днеска е в очите

и шествува върху асфалта

на улиците разлюлени

от стъпките и гласовете

на таз навалица синовна,

оркестър от гърла и мишци,

наивно предана и вярна

— поток от искреност, — послушна

на по-големите по възраст,

по безсърдечност и по блясък,

ключари на една тъмница,

де в мрак зазидано е всичко,

без път към бъдеще човешко:

ни към това, което искат

тез, дето дефилират млади,

великолепни пред тирана.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.